b"\n_START_ARTICLE_\nCan Peixau\n_START_SECTION_\nHist\xc3\xb2ria\n_START_PARAGRAPH_\nLa hist\xc3\xb2ria del casal es remunta a l'alta edat mitjana, si b\xc3\xa9 es t\xc3\xa9 const\xc3\xa0ncia que a sota hi havia una antiga vil\xc2\xb7la romana, reconstru\xc3\xafda els segles I i II dC i, despr\xc3\xa9s, el segle IV. Durant aquest per\xc3\xadode va ser una senyoria feudal de gran import\xc3\xa0ncia, al costat d'altres com la Torre Vella, de fet, en alguns documents \xc3\xa9s anomenada com Torre de Badalona. La casa, que destacava per estar coronada per una torrassa rodona documentada fins a finals del segle XVIII, disposava de pagesos propis, \xc3\xa9s a dir que durant el per\xc3\xadode va tenir un petit nucli de poblaci\xc3\xb3 al costat, segons Font i Cuss\xc3\xb3 format d'en\xc3\xa7\xc3\xa0 de la conquesta de Barcelona per part dels francs, a m\xc3\xa9s de tenir una capella dedicada a Sant Salvador, documentada des del 1125, que des del segle IV, segons Joan Ros\xc3\xa0s, va ser possiblement un dels centres espirituals d'abast local m\xc3\xa9s importants, juntament amb la parr\xc3\xb2quia de Santa Maria de Badalona. Probablement, tamb\xc3\xa9 disposava d'una petita necr\xc3\xb2polis, perqu\xc3\xa8 durant les excavacions que fer Josep M. Cuy\xc3\xa0s el 1957 es van trobar una bona quantitat d'ossos humans._NEWLINE_A la baixa edat mitjana la casa va ser comprada per ciutadans barcelonins, el primer \xc3\xa9s Pere de Vilar el 1312, i m\xc3\xa9s tard va passar diverses fam\xc3\xadlies: els Avers\xc3\xb3, els Pelegr\xc3\xad, els Vilafranca i els Albert. Els darrers se la van vendre al mercader Arnau Ros el 1565, moment en qu\xc3\xa8 es declara que l'heretat de Can Peixau es trobava en estat de destrucci\xc3\xb3, i tot que no se'n saben les causes, se'n despr\xc3\xa8n que el nucli habitat medieval havia desaparegut i que la casa havia quedat com un mas, aix\xc3\xb2 s\xc3\xad de dimensions imponents, a la ruralia de Badalona. De fet, pel que fa a la capella de Sant Salvador, segons moss\xc3\xa8n Josep Mas, la darrera noticia era del segle XIV, per\xc3\xb2 segurament la seva destrucci\xc3\xb3 fou progressiva. Per matrimoni la finca va passar a la fam\xc3\xadlia Peixau, nom amb el qual s'ha conegut fins a l'actualitat la masia. Els Peixau van ser succe\xc3\xafts pels Santjust, els Cortada i, finalment, els Amat, un dels quals va ser Rafael d'Amat i de Cortada, el despr\xc3\xa9s conegut com a bar\xc3\xb3 de Mald\xc3\xa0, que en la seva coneguda obra Calaix de Sastre relata les seves estades a Can Peixau, amb tot de descripcions del casal, per\xc3\xb2 tamb\xc3\xa9 de les seves viv\xc3\xa8ncies a Badalona._NEWLINE_Finalment, dels Amat va passar als C\xc3\xa0rcer, tamb\xc3\xa9 barons de Mald\xc3\xa0. A inicis de segle XX, la baronessa Maria Dolors de C\xc3\xa0rcer i Ros, va emprendre la urbanitzaci\xc3\xb3 de la finca a final de la d\xc3\xa8cada de 1910. Finalment, Can Peixau va ser enderrocada el 1957 per construir-hi naus industrials, en un moment del franquisme en qu\xc3\xa8 no va haver-hi protestes. Segons es diu, mentre els obrers anaven enderrocant els murs, apareixien fragments g\xc3\xb2tics procedents de la primera etapa constructiva de la casa.\n_START_SECTION_\nExcavacions\n_START_PARAGRAPH_\nEl 1929 es va fer una primera excavaci\xc3\xb3 per part de l'historiador local Joaquim Font i Cuss\xc3\xb3, on es va trobar una estela funer\xc3\xa0ria ib\xc3\xa8rica datada entre el 150 i el 75 aC, actualment exposadal Museu de Badalona. Del per\xc3\xadode rom\xc3\xa0 es van trobar, entre altres, una escultura togada d'un monument funerari de finals del segle I aC, un fragment de sarc\xc3\xb2fag decorat del segle IV dC i un mosaic. Abans del seu enderrocament es va fer una nova excavaci\xc3\xb3, aquesta vegada per part de Josep M. Cuy\xc3\xa0s i Tolosa, i a les restes de la capella hi van trobar capitells d'estils diversos, una pica baptismal, a m\xc3\xa9s de documentar la pres\xc3\xa8ncia d'ossos i de sitges."